На основу члана 3. Одлуке о оснивању Фонда за пружање помоћи избеглим, прогнаним и расељеним лицима (''Службени лист Аутономне Покрајине Војводине'', број 19/06), и члана 19. Статута Фонда за пружање помоћи избеглим, прогнаним и расељеним лицима, **Фонд за пружање помоћи избеглим, прогнаним и расељеним лицима** расписује

**ЈАВНИ ПОЗИВ**

ЗА ДОДЕЛУ БЕСПОВРАТНИХ СРЕДСТАВА ЗА ЗАСНИВАЊЕ ИЛИ ПРОШИРЕЊЕ ОВЧАРСКИХ СТАДА У ВЛАСНИШТВУ ИЗБЕГЛИХ, ПРОГНАНИХ ИЛИ РАСЕЉЕНИХ ЛИЦА У АП ВОЈВОДИНИ

 I

Јавни позив се расписује за кориснике који у складу са законом имају или су имали статус избеглих,прогнаних или расељених лица са боравиштем односно пребивалиштем на територији Аутономне Покрајине Војводине.

Помоћ се одобрава једнократно и бесповратно, у виду стада сјагњених оваца расе праменка, у циљу економског оснаживања корисника и стварања материјалних услова за њихову потпуну и трајну интеграцију.

Једној породици може бити додељено највише 10 грла, а укупан износ средстава предвиђен за овај јавни позив износи 2.000.000,00 динара.

II

Уз Пријаву на Јавни позив, потребно је доставити следећу документацију:

1. Решење о статусу (Решење о добијању или укидању статуса избеглог или прогнаног лица) или доказ о поднетом захтеву за престанак статуса избеглог или прогнаног лица;

2. Доказ о поднетом захтеву за пријем у држављанство за себе и чланове породице (за лица која су у статусу избеглица);

3. Обједињену изјаву оверену код нотара да подносилац пријаве и чланови његовог породичног домаћинства нису укључени у неки други истоветан интеграциони или повратнички програм као и да подносилац и чланови његовог домаћинства нису повратници из миграције у треће земље;

4. Потврда послодавца о радном односу и висини зараде, потврда Националне службе за запошљавање, одсечак од пензије или други одговарајући документ о висини примања подносиоца захтева и чланова породичног домаћинства;

5. Копије личних карата за све пунолетне чланове домаћинства, извод из матичне књиге рођених за малолетне чланове домаћинства, извод из матичне књиге венчаних односно други важећи документ који доказује сродство;

6. Медицинска документација о болестима већег социјално-медицинског значаја;

7. Доказ о смањењу или губитку радне способоности или телесно оштећење подносиоца или чланова домаћинства;

8. Потврда о самохраности родитеља;

9. За подносиоце који су изгубили члана породице услед радних дешавања као и породице ратних војних инвалида доставља се одговарајућа документација;

 10. Жртве породичног насиља прилажу пресуду надлежног суда или извештај центра за социјални рад;

 11. Потврда о школовању (за ученике и студенте);

 12. Потврда о регистовању овчарског газдинства или писана изјава о постојању намере да се региструје газдинство;

Напред наведени докази подносе се у фотокопији, осим пријаве и оверене изјаве, с тим да Фонд може тражити од корисника да поднесу и оригинале на увид.

III

Пријаве ће се разматрати и о њима одлучивати по критеријумима из „Правилника о условима и критеријумима за избор корисника за доделу средстава за економско оснаживање“ (Правилник). Непотпуни, неблаговремени и захтеви поднети од неовлашћених лица неће се разматрати.

 Комисија ће на основу Правилника донети прелиминарну одлуку о додели помоћи на основу реда првенства према следећим критеријумима:

-да подносилац и чланови породице нису до сада остваривали ову врсту помоћи;

 - да у односу на тражену врсту помоћи подносилац има основне предуслове за ефикасно обављање делатности (одговарајући објекат и сл.);

 -да је делатност за коју је помоћ тражена од значаја за егзистенцију породице;

 - да подносилац захтева и чланови породице имају искуства у делатности за коју је тражена помоћ или су прошли обуку за исту;

 - и другим факторима од значаја за утврђивање матријалног положаја домаћинства, односно степена угрожености и могућности да се тражена помоћ сврсисходно користи.

 Након истека рока за жалбу, Управни одбор Фонда ће донети коначну ранг листу на основу које ће се закључити уговори са изабраним корисницима.

IV

 Јавни позив траје од 30.01. до 13.02.2020. године.

Образац Пријаве, као и остале информације, могу се добити у просторијама Фонда за пружање помоћи избеглим, прогнаним и расељеним лицима у Новом Саду. За додатне информације у вези са Јавним позивом можете се обратити Фонду за пружање помоћи избеглим, прогнаним и расељеним лицима, Нови Сад, Булевар Михајла Пупина број 25 на телефон 021/475 4 295 или на меил: uprava@fondirpvojvodine.rs.

**Пријаву са траженом документацијом у затвореној коверти поднети на адресу: Фонд за пружање помоћи избеглим, прогнаним и расељеним лицима, 21000 Нови Сад Булевар Михајла Пупина 25 са назнаком за "Јавни позив –заснивање или проширење овчарских стада".**